18 di duǧember ɛeddaɣ taddart am win yesḥisifen, ur walaɣ ara imsenza ɣer tewwura n tḥuna-nsen, ula d icambiḍen ibedden deg tlemmast n ubrid akked wid inehren iṭaksiyen i ibedden sdat n tkeryas-nsen, ur ten-walaɣ ara. Tedduɣ srid i wakken ad ɛezziɣ tawacult n uselway n tɣiwant i mazal s yimeṭṭawen. Arraw-is d igujilen, tɣab taḍsa ɣef wudemawen-nsen, seknen-iyi-d tiyitanni n terṣast deg lḥiḍ iguma ad iyi-d-yali wawal, gumaɣ, allen-iw ččuren-t-d d imeṭṭawen.